Virallinen lehti nro C 050 , 22/02/1999 s. 0117



KIRJALLINEN KYSYMYS E-1929/98 esittäjä(t): Roberta Angelilli (NI) komissiolle (18. kesäkuuta 1998) Aihe: Maaomaisuus Romaniassa Romaniassa pakkolunastettiin vuonna 1945 annetun lain N:o 187 nojalla maaväestölle luovutettavaksi kaikki yli 50 hehtaarin maatilat. Vuonna 1948 päätettiin, että kaikki maatalousmaa siirtyy osuuskuntien ja valtion yritysten hyödynnettäväksi, mukaan luettuna maaväestön omistama maa. Tuolloin takavarikoitiin myös 50 hehtaaria, jotka eivät kuuluneet vuoden 1945 pakkolunastuslain piiriin. Vuonna 1991 sallittiin yksityisen maaomaisuuden uudelleen muodostaminen ainoastaan niille Romanian kansalaisille, joilla on kotipaikka Romaniassa. Vuonna 1997 hyväksyttiin uudella lailla vuoden 1945 laissa tarkoitetun enintään 50 hehtaarin suuruisen omaisuuden palauttaminen myös niille romanialaisille, jotka eivät asu Romaniassa. Laissa edellytetään takavarikoidun maan takaisinsaamista koskevan pyynnön esittämistä 150 päivän määräajan kuluessa. Tällä hetkellä henkilö, joka on Euroopan unionin jonkin jäsenvaltion kansalainen, ei voi hankkia eikä saada takaisin maaomaisuutta. Myöskään entiset Romanian kansalaiset eivät voi saada takaisin omaisuuttaan. Henkilö, joka ei ole Romanian kansalainen, voi periä maaomaisuutta, mutta hänen on luovuttava siitä vuoden kuluessa. Komissiolta kysytään edellä sanotun perusteella: 1. Eikö unionin mahdollisesti laajentuessa Romaniaan tulisi edellyttää kaikenlaisen syrjinnän poistamista Euroopan unionin kansalaisten ja Romanian kansalaisten välisestä kohtelusta? 2. Eikö komission mielestä ole suotavaa olla yhteydessä Romanian viranomaisiin ja pyytää myös sellaisen maaomaisuuden palauttamista omistajilleen, jonka omistajat ovat entisiä Romanian, nykyisiä Euroopan unionin kansalaisia, jotka eivät voi tai tahdo tulla uudelleen Romanian kansalaisiksi? 3. Eikö komissio pidä vakavana rajoituksena vaatimusta, jolla muita kuin Romanian kansalaisia velvoitetaan myymään peritty maaomaisuus vuoden kuluessa? 4. Komissiolta pyydetään yleistä kannanottoa asiaan. Komission jäsenen Hans van den Broekinkomission puolesta antama vastaus (22. heinäkuuta 1998) 1. Romanian liittyessä yhteisöön maassa aletaan soveltaa yhteisön säännöstöä. Erityisesti taataan sijoittautumisoikeus kaikille laajentuneen unionin kansalaisille ketään syrjimättä. Tähän sisältyy oikeus hankkia maatiloja, mihin ei kuitenkaan tällä hetkellä sovelleta syrjimättömyysperiaatetta yhteisön ja Romanian Eurooppa-sopimuksen poikkeuksellisten määräysten mukaisesti. 2. Kunnes Romania liittyy yhteisöön, komissiolla ei ole valtaa puuttua kysymykseen maaomaisuuden palauttamisesta entisille omistajilleen. Tällaisia seikkoja koskevat politiikat kuuluvat kunkin riippumattoman valtion yksinomaiseen toimivaltaan. 3. Muita kuin Romaniassa asuvia koskevaan velvoitteeseen myydä perimänsä maaomaisuus tietyn ajan kuluessa sekä yleensäkin maaomaisuuden omistusoikeutta ja myyntiä koskeviin järjestelyihin ei sovelleta Eurooppa-sopimukseen sisältyvää periaatetta yhteisön ja Romanian kansalaisten yhtäläisestä kohtelusta. 4. Periaatteessa kaikki omistusoikeuden rajoitukset voivat aiheuttaa taloudellista vahinkoa kyseisen oikeuden haltijalle. Romanian lainsäädännössä on otettu käyttöön mainitut rajoitukset todennäköisesti yleisen edun nimissä. Ennen kuin Romania liittyy yhteisöön, komissiolla ei ole valtaa puuttua näihin asioihin.